Gitte Seeberg (KF), 1999-05-04:
Det Konservative Folkeparti tilslutter sig de overordnede mål og hensyn, der er formålet med miljø-, freds- og stabilitetsrammen.
Debatten i dag vedrører alene miljødelen under MIFS-rammen, og jeg skal derfor i det følgende alene komme ind på miljøbistanden.
Det Konservative Folkeparti anser den danske miljøbistand som overordentlig vigtig.
Det gælder såvel den miljøbistand, som via Danida ydes de fattigste lande, som den miljøstøtte, der ydes af Dancedmidlerne til mellemindkomstlande i nærområderne, de baltiske lande, i Østeuropa og andre steder.
Man må jo desværre konstatere, at miljøet i en lang række lande både tæt på os og i den tredje verden har det rigtig dårligt.
Her er den støtte, som vi kan yde, tiltrængt i den videre udvikling, som modtagerlandene gennemgår.
Der kan selvfølgelig altid sættes spørgsmålstegn ved nogle projekter.
Sådan er det her, sådan er det også ved vores ulandsbistand.
Venstres ordfører var kort inde på, hvem der gør det bedst.
Mit indtryk er dog, at der er mange vellykkede projekter, både Danida- og Dancedprojekter.
Det er efterhånden betydelige midler, der årligt afsættes til miljø- og katastroferammen, stabilitetsrammen som det hedder nu.
De bliver jo ikke mindre i de kommende år, hvor det må antages, at de, når rammen er fuldt udbygget, vil andrage i størrelsesordenen 3,5 mia. kr. alene her på
miljødelen
Det er mange penge, og derfor må det også stedse sikres, at pengene anvendes dér, hvor de gør mest gavn, og hvor projekterne har en høj kvalitet.
Udbygningen bør derfor kun ske i et tempo, hvor anvendelsen af midlerne sker med omtanke, og her er samarbejdet mellem Danced og Danida væsentligt.
Det spørgsmål blev også behandlet under debatten i marts om redegørelse nr.
, og jeg hører derfor gerne, hvilke initiativer der konkret er sat i værk.
For det er selvfølgelig helt uacceptabelt, at de to ministerier tilsyneladende ikke kan arbejde sammen om noget så væsentligt som vores miljøbistand.
De to ministre må svare på, hvordan man konkret har tænkt sig at forbedre samarbejdet. Vi er optaget af vores miljøstøtte til Østeuropa og til Østersølandene.
Det er vi selvfølgelig, fordi miljøproblemerne er grænseoverskridende, og det har selvfølgelig derfor også noget med os selv at gøre. Problemerne har en direkte indvirkning på vores eget miljø.
Derfor kan det ikke understreges nok, at udviklingen i disse lande skal bygge på en bæredygtig vækst, hvor vi især bekæmper den grænseoverskridende forurening og samtidig er med til at højne det generelle velfærds- og sundhedsniveau.
Det andet aspekt, der drejer sig om disse lande, er EU-aspektet.
Med andre ord skal der ikke kun ryddes op efter gammel miljøgæld.
Det er også vigtigt, at landene i deres udvikling tager behørigt hensyn til miljøet, og at dette foregår som en del af den teknologiske udvikling.
Et godt miljø koster noget.
Den udvikling er godt i gang i nogle lande.
Her bidrager mange danske virksomheder med stor viden, både når det gælder Danced og Danida.
Jo flere dygtige danske virksomheder, der kan inddrages i processen, jo bedre er det også for dansk erhvervsliv.
Det er vigtigt ikke alene at inddrage rådgivningsfirmaer, men også i videst muligt omfang at sikre andre danske virksomheders inddragen.
Lad mig så kort vende mig til ulandene.
Miljøindsatsen vil også i fremtiden basere sig på, at fattigdomsbekæmpelse og miljøhensyn bør ses som indbyrdes forstærkede målsætninger; det tilslutter vi os i Det Konservative Folkeparti.
Der er også god mening i at opprioritere bæredygtig energi i ulandene i sammenhæng med den globale klimamålsætning, men vi må ikke glemme, at de mere nære problemer såsom rent vand og vandmangel også i fremtiden kan give anledning til store konflikter.
Som sagt tilslutter vi os målsætningerne med hensyn til ulandene, men der foreligger endnu ikke nogen evalueringer af Danidas projekter, og vi afventer spændt på at se evalueringerne, og så vil vi se, hvad der til den tid kan gøres bedre.
Så vil jeg slutte med at sige, at vi tilslutter os det fremsatte forslag til vedtagelse.